Arimantas Dumčius

Arimantas Dumčius (g. 1940 m. sausio 4 d. Kaune) – gydytojas kardiochirurgas, Lietuvos politinis bei visuomenės veikėjas.

Biografija 
1941 m. su šeima ištremtas į Altajaus kraštą. Tėvas, Kauno miesto savivaldybės brandmajoras, žuvo lageryje. 1947 m. su motina slapta grįžo į Lietuvą. Motina legalizavosi kita pavarde. Nuolat keitė gyvenamąją vietą, nes tėvo (Šakių raj.) ir motinos (Rokiškio raj.) tėviškės buvo sugriautos, o artimieji ištremti į Sibirą.

1959 m. baigė Kupiškio vidurinę mokyklą, 1965 m. Kauno medicinos instituto Gydomąjį fakultetą, įgijo gydytojo specialybę. 1965–2004 m. Kauno klinikinės ligoninės chirurgas. 1966–2004 m. Kauno medicinos instituto (KMI) chirurgijos katedros asistentas, docentas, 1985 m. profesorius. 1979 m. medicinos mokslų daktaras. 1979–2004 m. dar ir Širdies ir kraujagyslių sistemos fiziologijos ir patologijos instituto chirurgijos laboratorijos vedėjas. 1993–1994 m. Kauno medicinos universiteto (KMU) Išeminės širdies ligos chirurgijos klinikos vadovas. 1996–2004 m. dvi kadencijas – KMU Senato narys.

Moka prancūzų, rusų kalbas, turi anglų kalbos pagrindus. Žmona Ona Elona Kleizaitė, vaikai Marius, Jolanta.

Profesinė veikla 
Mokslinio darbo pagrindinė sritis – išeminės širdies ligos ir ydų tyrimai, chirurgijos metodų tobulinimas, organų elektrinė stimuliacija, autobiologinės širdies ir jos pagalbinių įtaisų kūrimas. 1980 m. pirmą kartą Lietuvoje panaudojo vidinę krūtinės arteriją tiesioginei miokardo revaskuliarizacijai. 1982 m. Kaune įdiegė kateterinę angioplastiką, 1985 m. panaudojo lazerį išeminėms miokardo zonoms atgaivinti. 1988 m. pirmą kartą Rytų Europoje atliko mioventrikuloplastiką, širdies skilvelio raumens plastinę operaciją.

Kūrė šiuolaikišką širdies chirurgiją. Atliko per 2500 širdies ir kitų sudėtingų operacijų. Paskelbė per 300 mokslinių publikacijų medicinos tema. 18 išradimų, trijų knygų, 15 metodinių mokomųjų leidinių autorius. Darbai cituojami pasaulio medicinos literatūroje. Parengė 20 mokslo daktarų ir 4 habilituotus mokslo daktarus. Kvalifikaciją kėlė Kanadoje, Rusijoje, Estijoje, Prancūzijoje ir JAV.

Visuomeninė ir politinė veikla 
1988 m. Kauno Sąjūdžio tarybos narys, II Sąjūdžio Seimo narys. 1989 m. Visuotinės žmogaus teisių deklaracijos Lietuvoje signataras. 1992–1994 m. Lietuvos žmogaus teisių gynimo asociacijos pirmininkas, nuo 2005 m. šios asociacijos garbės pirmininkas. Lietuvos spaudoje paskelbė per 200 straipsnių, kreipimųsi.

1995–2004 m. Lietuvos politinių kalinių ir tremtinių sąjungos narys, Lietuvos politinių kalinių ir tremtinių bendrijos narys. 2002–2004 m. Kauno miesto savivaldybės tarybos narys, Sveikatos komiteto pirmininkas, Miesto plėtros komisijos narys. Nuo 2004 m. Tėvynės sąjungos (Lietuvos konservatorių) narys. 2004–2016 m. LR Seimo narys, išrinktas Kalniečių rinkimų apygardoje Nr. 15. Seimo Sveikatos reikalų komiteto narys, parlamentinių ryšių su Kanada grupės pirmininkas.

. Lietuvos politinių kalinių ir tremtinių sąjungos narys, Lietuvos Šaulių sąjungos narys, Lietuvos atsargos karininkų sąjungos narys, Zanavykų bendrijos valdybos narys, 27-tos knygos draugijos tikrasis narys. Tęstinio leidinio „Lietuvių tauta ir pasaulis“ , 12 knygų sudarytojas ir redaktorius.

Bibliografija 

Эндокардиальная электростимуляция сердца / Jurgis Brėdikis, Arimantas Dumčius. – Vilnius: Mokslas, 1979. – 162 p.: iliustr.
 Punkcinė venų kateterizacija: mokymo priemonė. – Vilnius, 1980. – 17 p.: iliustr.
 Vidaus ligos / Širdies ir kvėpavimo organų ligos: vadovėlis (su kitais), 1996. – 558 p.: iliustr. – ISBN 5-420-01273-1
 Lietuvių tauta ir pasaulis, 12 knygų. – Kaunas, 2000 - 2016.
 Lietuvos širdies chirurgijos ištakos, raida ir perspektyvos: metodinė priemonė. – Kaunas: KMU, 2003. – 31 p.: iliustr. – ISBN 9955-479-47-7
Gerdžiūnų Petro Dumčiaus pagrindinė mokykla / Albinas Vaičiūnas, Arimantas Dumčius, Aldona Sadlauskienė. – Vilnius: LRS, 2006. – 8 p.: iliustr.      
Gydytojas Arimantas Dumčius: profesinė ir visuomeninė veikla. - Vilnius, 2010, 410 p.
Jie kūrė nepriklausomą Lietuvos valstybę.- Kaunas, 2016, 74 p.
DUMČIAI kilmė, giminystės ryšiai, veikla.- Kaunas, 2019, 383 p.

</small>

Įvertinimas 
 1980 m. LSSR valstybinė premija, už endokardinės širdies stimuliacijos įdiegimą Lietuvoje
 1998 m. Lietuvos Sąjūdžio 10-mečio atminimo ženklas
 2003 m. JAV lietuvių fondo A. Razmos vardo aukščiausias apdovanojimas už medicinos mokslo pasiekimus
 2005 m. Lietuvos atsargos karininkų sąjungos medalis
2007 m. Lietuvos VRM II laipsnio medalis
2009 m. Nusipelniusio Lietuvos gydytojo Garbės ženklas
2010 m. Lietuvos VRM ženklas  Už nuopelnus gyventojų saugai
2013 m. Lietuvos šaulių sąjungos III laipsnio ženklas Už nuopelnus Šaulių sąjungai
2013 m. LPKTS I laipsnio žymuo Už nuopelnus Lietuvai
2015 m. LTOK 25-mečio atminimo medalis
2016 m. LR Seimo apdovanojimas "Už indėlį atkuriant Lietuvos nepriklausomybę, parlamentarizmo tradicijų stiprinimą"
2018 m. LAKS Lietuvos valstybės atkūrimo šimtmečio medalis

Šaltiniai 

LTSR valstybinės premijos laureatai
Lietuvos kardiologai
Lietuvos išradėjai
Seimo nariai
Kauno politikai